กระทรวงยุติธรรมเตือนระวังการโพสต์ หรือแชร์ข้อมูลโดยไม่ยั้งคิด อาจเข้าข่ายผิด พ.ร.บ.คอมฯ
กระทรวงยุติธรรม แจ้งประชาสัมพันธ์เตือนประชาชน ให้ระมัดระวังเกี่ยวกับการโพสต์ข้อมูลประเภทต่างๆ ที่อาจเข้าข่ายผิดกฎหมายว่าด้วยการกระทำความผิดเกี่ยวกับคอมพิวเตอร์ เช่น  โพสต์ให้ร้ายผู้อื่น ภาพโป๊หรืออนาจาร ภาพตัดต่อล้อเลียนผู้อื่น แอบอ้างสิทธิ์ เหตุการณ์ที่ไม่สามารถตรวจสอบแหล่งที่มาได้ เอกสารลับหรือข้อมูลลับทางราชการ ภาพผู้เสียชีวิต โดยผู้ที่โพสต์ข้อมูลเหล่านี้ถือว่าเข้าข่ายมีความผิดตาม พ.ร.บ.คอมพิวเตอร์ฯ ต้องระวางโทษจำคุกไม่เกินห้าปี หรือปรับไม่เกินหนึ่งแสนบาท หรือทั้งจำทั้งปรับ ในฐานความผิดนำเข้าสู่ระบบคอมพิวเตอร์ซึ่งข้อมูลที่บิดเบือน หรือข้อมูลคอมพิวเตอร์อันเป็นเท็จ โดยประการที่น่าจะเกิดความเสียหายแก่ประชาชน นำเข้าสู่ระบบคอมพิวเตอร์ซึ่งข้อมูลคอมพิวเตอร์อันเป็นเท็จ โดยประการที่น่าจะเกิดความเสียหายต่อการรักษาความมั่นคงปลอดภัยของประเทศ ความปลอดภัยสาธารณะ ความมั่นคงในทางเศรษฐกิจของประเทศ หรือก่อให้เกิดความตื่นตระหนกแก่ประชาชน นำเข้าสู่ระบบคอมพิวเตอร์ซึ่งข้อมูลอันเป็นความผิดเกี่ยวกับความมั่นคงแห่งราชอาณาจักรหรือความผิดเกี่ยวกับการก่อการร้ายตามประมวลกฎหมายอาญา,นำเข้าสู่ระบบคอมพิวเตอร์ซึ่งข้อมูลคอมพิวเตอร์ใดๆ ที่มีลักษณะอันลามกและการเผยแพร่หรือส่งต่อซึ่งข้อมูลคอมพิวเตอร์โดยรู้อยู่แล้วว่าเป็นข้อมูลที่เข้าข่ายความผิดดังกล่าว  หากเป็นการกระทำ หรือเผยแพร่ข้อมูลเหล่านี้ต่อบุคคลใดบุคคลหนึ่ง ไม่ใช่ต่อประชาชน  มีโทษต้องระวางจำคุกไม่เกินสามปี หรือปรับไม่เกินหกหมื่นบาท หรือทั้งจำทั้งปรับ และถือเป็นความผิดอันยอมความได้ โดยประชาชนทั่วไปสามารถขอรับคำปรึกษาด้านกฎหมาย บริการด้านงานยุติธรรมต่างๆ หรือสอบถามข้อมูลเพิ่มเติมได้ที่สายด่วนยุติธรรม 1111 กด 77 ฟรีตลอด 24 ชั่วโมง เฟซบุ๊ก หรือแอปพลิเคชันของกระทรวงยุติธรรม รวมไปถึงสำนักงานยุติธรรมจังหวัดทั่วประเทศ